Document ID: 31998R2647

31998R2647
L 335/33
SLUŽBENI LIST EUROPSKE UNIJE
09.12.1998.
UREDBA KOMISIJE (EZ) br. 2647/98
od 9. prosinca 1998.
o utvrđivanju detaljnih pravila za primjenu Uredbe Vijeća (EZ) br. 2330/98 o predviđanju ponuda za plaćanje naknade određenim proizvođačima mlijeka i mliječnih proizvoda kojima je privremeno ograničeno obavljanje djelatnosti i o utvrđivanju obrasca zahtjeva za naknadu
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2330/98 od 22. listopada 1998. o predviđanju ponuda naknade određenim proizvođačima mlijeka i mliječnih proizvoda kojima je privremeno ograničeno obavljanje djelatnosti (1), a posebno njezine članke 9. i 16.;
budući da predmetni proizvođači, u skladu s člankom 9. Uredbe (EZ) br. 2330/98, zahtjev za naknadu upućuju nadležnom tijelu koje je imenovano s tim ciljem u svakoj državi članici, i to koristeći standardni obrazac; budući da takvi obrasci moraju biti izrađeni na takav način da služe kao radni dokumenti nadležnim tijelima, a svako od tih tijela ima pravo, uzimajući u obzir razlike u upravnim zahtjevima, prilagoditi njihov sadržaj;
budući da je, u skladu s člankom 16. te Uredbe, Komisija dobila upute usvojiti detaljna pravila za njezinu primjenu i posebno odredbe vezane uz plaćanje troškova zastupnika predmetnih proizvođača;
budući da je potrebno uzeti u obzir u ponudi za naknadu pristojbe koje proizvođači plaćaju zastupnicima prilikom ostvarivanja svojih tražbina od institucija Zajednice prije stupanja na snagu Uredbe (EZ) br. 2330/98; budući da se razlozi na temelju kojih je Vijeće utvrdilo da se naknada izračunava na paušalnoj osnovi, primjenjuju i u odnosu na troškove zastupnika; budući da je, osim toga, jedan zastupnik često predstavljao velik broj proizvođača; budući da se stoga naknada troškova na paušalnoj osnovi smatra prikladnom;
budući da će proizvođači koji pokrenu postupak pred Prvostupanjskim sudom imati veće troškove za zastupnike i stoga trebaju dobiti veću paušalnu svotu; budući da u određenim slučajevima treba biti predviđena mogućnost naknade troškova koji prelaze paušalnu svotu;
budući da se smatra prikladnim uvesti, primanjem konačne isplate, jedinstveni dokument za cijelu Zajednicu, ne dovodeći u pitanje pravo Komisije da, ako je potrebno, prilagodi tekst dokumenta u odnosu na državu članicu;
budući da su mjere predviđene ovom Uredbom u skladu s mišljenjem Upravljačkog odbora za mlijeko i mliječne proizvode,
DONIJELA JE OVU UREDBU:
Članak 1.
Obrazac iz članka 9. Uredbe (EZ) br. 2330/98 određen je u Prilogu I.
Nadležno tijelo može prilagoditi obrazac kako bi se u obzir uzele informacije koje već ima na raspolaganju ili kako bi dobilo dodatne informacije ili dokaze potrebne s ciljem provedbe odredaba Uredbe (EZ) br. 2330/98, a posebno njezinog članka 5. stavaka 3. i 4.
Članak 2.
Troškovi proizvođača u odnosu na plaćanje zastupnika koji je djelovao u njegovo ime i za njegov račun u odnosima prema institucijama Zajednice nadoknađuju se na paušalnoj osnovi prema stopi od 0,5 % iznosa naknade iz članka 10. Uredbe (EZ) br. 2330/98 te najmanje 500 ECU u slučaju proizvođača koji su pokrenuli postupak pred Prvostupanjskim sudom i najmanje 250 ECU u drugim slučajevima.
Naknadu isplaćuje nadležno tijelo na zahtjev proizvođača u obliku iz članka 1. i nakon predočenja računa za naknadu koja se plaća zastupniku.
Međutim, iznos koji se plaća proizvođaču ne smije prelaziti iznos prikazan na računu i svaki proizvođač može tražiti naknadu troškova samo jednog zastupnika.
Članak 3.
Neovisno o odredbama članka 2., u onim slučajevima koji su predmet odluke Prvostupanjskog suda po pitanju odgovornosti institucija Zajednice, iznos troškova može se dogovoriti izravno između institucija Zajednice i zastupnika predmetnih proizvođača.
Članak 4.
Za potrebe ove Uredbe, tijelo koje pruža usluge samo u svrhu isplate dugovanja ne smatra se zastupnikom.
Članak 5.
Ako se utvrdi da se račun zastupnika odnosi na troškove usluga koje su pružene prije stupanja na snagu Uredbe (EZ) br. 2330/98, nadležno tijelo navodi i uključuje u ponudu za naknadu koju nudi proizvođaču iznos utvrđen u skladu s člankom 2., ili, ako je potrebno, iznos dogovoren u skladu s člankom 3. i priopćen nadležnom tijelu.
Članci 11. i 12. Uredbe (EZ) br. 2330/98 također se primjenjuju na gore naveden iznos.
Članak 6.
Izjava o primitku konačne isplate iz članka 13. stavka 3. Uredbe (EZ) br. 2330/98 daje se na standardnom obrascu iz Priloga II.
Na zahtjev države članice, Komisija može odlučiti promijeniti standardni obrazac u odnosu na tu državu članicu kako bi uzela u obzir odgovarajuće mjerodavne nacionalne odredbe.
Članak 7.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Bruxellesu 9. prosinca 1998.

Labels: 11
17
19
7
6